b"\n_START_ARTICLE_\nSekolah Kebangsaan Permatang Tok Kandu\n_START_SECTION_\nSejarah\n_START_PARAGRAPH_\nSejarah Sekolah Kebangsaan Permatang To' Kandu (SKPTK)._NEWLINE_Sekolah Melayu pertama di ini kawasan ini ialah Sekolah Umum Sungai Derhaka yang didirikan pada tahun 1870. Sekolah ini terletak di Pekan Kampung Pertama._NEWLINE_Disebabkan pertambahan murid dan kawasannya terhad, sebuah sekolah baru didirikan dalam tahun 1930. Jaraknya dari Sekolah Umum Sungai Derhaka ialah kira-kira 1 kilometer. Sekolah ini dinamakan Sekolah Umum Permatang To\xe2\x80\x99 Kandu._NEWLINE_Bangunan asal Sekolah Umum Permatang To\xe2\x80\x99 Kandu ialah konkrit setingkat. Lapan tahun kemudian bangunan ini ditambah setingkat lagi dengan binaan kayu._NEWLINE_Pada tahun 1940, sebuah bangunan tambahan setingkat dibina bersebelahannya. Tahun 1960, Sekolah Umum Permatang To\xe2\x80\x99 Kandu ditukar nama kepada Sekolah Kebangsaan Permatang To\xe2\x80\x99 Kandu (SKPTK). Bilangan murid sentiasa meningkat setiap tahun. Penghujung 1960-an dibina sebuah bangunan konkrit dua tingkat, mengandungi 10 buah bilik darjah._NEWLINE_Tahun 1971, SKPTK dicantumkan dengan Sek. Keb. Permatang Nibong bagi memudahkan pengurusan pentadbiran. Tambahan pula bilangan murid di Sek. Keb. Permatang Nibong semakin berkurang. Akhirnya pada tahun 1983 akibat pertambahan murid yang ramai kerana wujudnya kawasan perumahan baru, bangunan yang pertama dirobohkan dan digantikan dengan bangunan baru tiga tingkat bagi memuatkan pejabat, bilik Guru Besar, bilik guru, bilik sumber, perpustakaan, bilik tayangan dan kelas. Juga dibina sebuah kantin yang lebih selesa untuk kemudahan murid sekolah ini._NEWLINE_Asal Nama Sekolah_NEWLINE_Sekolah Kebangsaan Permatang To\xe2\x80\x99 Kandu adalah diambil dari nama seorang imigran keturunan India Muslim berasal dari India Selatan yang bernama Maidin. Beliau mengembara sambil berniaga dan terus menetap di kawasan Kampung Pertama sehinggalah meninggal dunia. Kubur beliau boleh dilihat di kawasan perkuburan Kampung Pertama bersebelahan Masjid Batu._NEWLINE_Semasa tinggal di Kampung Pertama beliau dilantik sebagai Penghulu atau Ketua Kampung dengan gelaran To\xe2\x80\x99 Kandu. Dalam bahasa India Selatan, To\xe2\x80\x99 Kandu bermaksud Penghulu atau Ketua Kampung._NEWLINE_Oleh itu sebagai memperingati jasa-jasa beliau, kawasan tempat tinggalnya dinamakan Permatang To\xe2\x80\x99 Kandu, dan nama sekolah ini juga dinamakan mengikut nama tersebut."